Nem hódít a fiatalok körében a Facebook
Magyarországon a 18–24 éves korosztály látogatja a legkevésbé a közösségi oldalt. Dániában az 55 évg fölöttiek vannak rákattanva.
A 18–24 éves korosztály legmagasabb arányban Törökországban használja a Facebookot. Az 55 év feletti internetes közönség körében a közösségi oldal Dániában a legnépszerűbb – derül ki a Gemius legújabb felmérésből, amelyet a Facebook alapításának 11. évfordulója alkalmából készített.

Az elemzés alapjául a 18 évnél idősebb felhasználók 2014. január és november között gyűjtött adatai szolgáltak. A vizsgált országok; Magyarország, Fehéroroszország, Dánia, Lengyelország, Oroszország, Románia, Törökország és Ukrajna voltak.

A felmérésből kiderült, hogy Magyarország mellett még Dánia az az ország, ahol a 18–24 éves korosztály látogatja a legkevésbé a Facebookot. A korosztályból csupán minden hatodik felhasználó keresi fel az oldalt (átlagosan 16 százalék). Törökországban pedig ebben a korosztályban a legnépszerűbb a közösségi oldal. Itt a 18–24 éves korcsoportból átlagosan minden harmadik felhasználó látogatja az oldalt (31 százalék).

2014-ben a vizsgált országok szinte mindegyikében a 25–34 év közötti felhasználók voltak legnagyobb százalékban jelen a Facebookon, míg a látogatók legkisebb része 55 éves vagy annál idősebb volt. Kivétel Dánia, ahol a helyzet éppen fordított, azaz a Facebook.com a leginkább látogatott az 55 év feletti emberek körében, és a 18–24 évesek alkotják a legkisebb részét a közönségnek.

Az összes vizsgált országban minden negyedik, ötödik Facebook-felhasználó 35–44 éves (19–26 százalék, az egyes országoktól függően).
Tudomány